SPLIT Rođenom Riječaninu, 27-godišnjaku, drugi posjet Splitu neće ostati u lijepom sjećanju. Dapače, napadnut je na Matejuški, kultnom splitskom mjestu – nekadašnjoj staroj ribarskoj lučici, danas pogotovo ljetnom okupljalištu za ispijanje piva ili vina »na zidiću« – dok je s djevojkom bezbrižno šetao čekajući ponoć i rođendan!

– Curi stanuju baka i djed u Splitu, dolazili smo i prije, a u noći sa srijede na četvrtak odlučili smo prošetati Rivom. Meni je rođendan 13. srpnja pa smo ga htjeli proslaviti u centru grada. Parkirao sam auto te smo krenuli prema Rivi, negdje oko 23 sata, možda 23.30. Putem nas je presrela skupina mladića, njih četvorica, stari po mojoj procjeni između 20 i 25 godina. Jedan me pitao: »Piše li ti na ruci Rijeka«, na što sam mu odgovorio »Da«. Potom su htjeli da skočim u more, odbio sam, pa je jedan ponovio glasno: »Skoči u more!«.

Nisam htio, pitao sam ih što im je, a onda su krenuli na mene – prepričava nam 27-godišnjak događaje iz samog središta grada.

– Uspio sam malo pomaknuti djevojku, kad su počeli udarati. Branio sam se, sreća u cijeloj priči da sam krupniji, inače je pitanje kako bi sve završilo. U jednom trenutku sam pao na tlo, krenuli su udarci nogama. U prvi trenutak nitko se nije umiješao, ali čuo sam poslije da im netko dovikuje da prestanu, iako su se onoj četvorici pridružila još najmanje dvojica… Dok sam ustajao, jedan me udario svom snagom u nos, zateturao sam, a onda su ljudi počeli vikati »policija, policija« pa su se razbježali. Kako sam od udaraca bio dezorijentiran, izgubio sam ravnotežu i pao u more, između barki – u dahu govori naš sugovornik što mu se događalo na Matejuški te večeri.

Splitski gradonačelnik Andro Krstulović Opara nije bio upoznat sa slučajem napada na 27-godišnjeg Riječanina na Matejuški. – Vrlo je nezahvalno komentirati bilo što kada evo tu informaciju prvi put čujem od vas. U svakom slučaju mogu reći da ne odobravam bilo kakav oblik nasilja. Kako u konkretnom slučaju ne znam što se dogodilo, mogu samo kazati kako je uvijek u pitanju pojedinačna krivnja za nasilje, svaka osoba je odgovorna za sebe i ne bih to povezivao sa Splitom – kazao nam je Opara.

Iz splitske policijske uprave potvrdili su nam taj događaj, jer su njihovi djelatnici stigli na intervenciju po dojavi, u 23.25 sati na Trumbićevu obalu te ispratili 27-godišnjaka na Hitnu pomoć. Tamo su mu konstatirane lakše tjelesne ozljede.

– Ne želim publicitet, nije mi do toga. Samo hoću upozoriti sve što se može dogoditi, a i da su hrvatski zakoni neefikasni. Ja sam rođen u Rijeci i sa šest godina sam s obitelji odselio u Njemačku, gdje danas živim. Dolazimo svako ljeto na godišnji odmor u Hrvatsku i nemam nikakve veze s navijačima niti nogometom. Na ruci imam istetovirano »Rijeka« kao ime mog rodnog grada, nikakav grb kluba niti bili što slično. Što je najzanimljivije, »Rijeka« mi je istetovirano malim slovima, s unutarnje strane ruke i to je teško vidljivo, jedino odostraga. A imam i dosta drugih tetovaža, između ostalih ime majke, imena dviju sestara. Ne znam zašto su me napali, nisam navijač niti me zanima što je »Rijeka« prvak, s djevojkom sam išao prošetati, čini mi se da su jednostavno ti mulci tražili neku žrtvu. Rekli su mi i policajci koji su stigli iz Makarske jer su bili na ispomoći taj dan, valjda zbog neke utakmice, da su takvi napadači kukavice koje napadaju u grupi na jednoga, klošari koji tu piju i drogiraju se.

Lakše ozlijeđen

Dodaje 27-godišnjak (podaci poznati redakciji, op.a.) i kako su policajci bili kooperativni, stigli su za minutu do mjesta napada, kao i cijelo osoblje u splitskoj bolnici kamo je otišao na pregled. Konstatirane su mu lakše ozljede, razbijena hrskavica nosa, ali bez pomaka kosti.